Virallinen lehti nro C 089 , 10/04/1995 s. 0069



B4-0501/95 Päätöslauselma komission vuotuisesta toimintaohjelmasta hyväksyy komission kanssa neuvotellun liitteenä olevan käyttäytymissäännön. LIITE B4-0501/95KÄYTTÄYTYMISSÄÄNNÖTEuroopan parlamentti ja komissio, jotka ottavat huomioon Euroopan unionista tehdyn sopimuksen, katsovat, että Euroopan unionista tehdyn sopimuksen tavoitteena on vahvistaa unionin päätöksentekomenettelyn demokraattista oikeutusta, katsovat, että komission hyväksyminen parlamentin toimesta kuvastaa niiden välisessä suhteessa vallitsevaa luottamusta, jonka on yhdistettävä nämä kaksi toimielintä parlamentin vaalikauden ajaksi, panevat merkille toimielinten välisen keskustelun edistymisen vuonna 1990 sovittujen käyttäytymissääntöjen takia, ja ottavat huomioon, että nämä on mukautettava uuteen toimielinten yhteyteen, katsovat, että nämä käyttäytymissäännöt eivät vaikuta parlamentin tai komission tehtäviin tai toimivaltaan, mutta käyttäytymissäännöillä pyritään niiden mahdollisimman tehokkaaseen käyttöön Euroopan unionista tehdyn sopimuksen C artiklan mukaisen yhteisen toimielinjärjestelmän rajoissa, OVAT SOPINEET SEURAAVAA: Yleinen periaate 1. Komissio sitoutuu antamaan Euroopan parlamentille kaikki lainsäädäntöehdotuksensa, kaikki talousarviomenettelyn aikana tehdyt ehdotukset ja kaikki muut komission asiakirjat, jotka liittyvät tällaisiin ehdotuksiin ja jotka annetaan neuvostolle päätöksentekomenettelyjen aikana. Komissio varmistaa sen, että parlamentille tiedotetaan perustamissopimuksen mukaisesti ja tasavertaisena neuvoston kanssa. Lisäksi komissio pyrkii siihen, ettei tärkeitä aloitteita julkisteta ennen kuin parlamentille on ilmoitettu asiasta soveltuvalla tavalla. Oikeudellisen perustan valinta 2. Euroopan parlamentti ja komissio panevat merkille, että oikeudellisen perustan valinnan on yhteisön toimivaltajärjestelmän ja Euroopan yhteisöjen tuomioistuimen oikeuskäytännön mukaisesti perustuttava sellaisiin puolueettomiin seikkoihin, jotka voidaan saattaa oikeudelliseen tutkintaan erityisesti tavoitteiden ja sisällön osalta. Parlamentti ja komissio sopivat ylläpitävänsä tarkoituksenmukaisia yhteyksiä, erityisesti niiden oikeudellisten osastojen välillä, oikeudellisen perustan valintaa koskevan keskustelun helpottamiseksi. Komissio ottaa erityisesti huomioon Euroopan parlamentin tarkistuksien sisältämät muutokset komission ehdotuksien oikeudellisiin perustoihin. Komissio sitoutuu perustelemaan kantansa yksityiskohtaisesti. Neuvoston tehdessä päätöksentekomenettelyn aikana muutoksia komission ehdottamiin oikeudellisiin perustoihin komissio muistuttaa neuvostoa Euroopan yhteisöjen tuomioistuimen kehittämien sellaisten periaatteiden kunnioituksen tarpeesta, joiden mukaan parlamenttia on kuultava uudelleen. Komissio ilmoittaa parlamentille neuvoston muistuttamisesta. Komissio sitoutuu antamaan parlamentille samanaikaisesti kuin neuvostolle kaikki ehdotukset, jotka sisältävät muutoksia oikeudellisiin perustoihin päätöksentekomenettelyn aikana. Lainsäädäntömenettely 3. 1 Komissio antaa Euroopan parlamentille ja neuvostolle tasavertaisesti kaikki strategiset aloitteensa, kuten vihreät ja valkoiset kirjat, niillä aloilla, joilla yhteisön on mahdollisesti toimittava. Jos edellä mainittuun strategiseen aloitteeseen on liitetty päätöslauselmaluonnos, komission on annettava se parlamentille ja neuvostolle. 3. 2 Komissio antaa vuosittaisen lainsäädäntöohjelman mukaiset lainsäädäntöehdotukset parlamentille ja neuvostolle tarpeeksi hyvissä ajoin perusteellista tarkastelua varten, paitsi tapauksissa, joissa on sovellettava kiireellistä menettelyä puolueettomista syistä. 3. 3 Komissio ottaa erityisesti huomioon parlamentin 138 b artiklan mukaiset pyynnöt komissiolle lainsäädäntöehdotusten antamisesta mahdollisuuksien mukaan. Komission kannat tällaisista pyynnöistä perustellaan tarvittaessa tapauskohtaisesti parlamentin istunnossa. 3. 4 Komissio muistuttaa neuvoston elimiä hyvissä ajoin siitä, etteivät ne tavoittele poliittista sopimusta sen ehdotuksista ennen kuin Euroopan parlamentti on antanut lausuntonsa. Se pyytää, että keskustelu käydään ministeritasolla sen jälkeen kun neuvoston jäsenillä on ollut kohtuullinen aika tarkastella parlamentin lausuntoa. 3. 5 Komissio tiedottaa säännöllisesti asianomaisille parlamentin valiokunnille neuvoston elinten kanssa käytävien keskustelujen pääasiallisista keskusteluasemista, erityisesti kun ne erkanevat alkuperäisestä ehdotuksesta, ja se antaa myös niille jokaisen komission tarkistuksen alkuperäiseen ehdotukseen, jonka perusteella neuvosto jatkaisi keskustelujaan. Komissio ilmoittaa parlamentille niin pian kuin mahdollista, jos se omaksuu myönteisen kannan neuvoston sen ehdotuksiin tekemien tarkistuksien suhteen. 3. 6 Komissio varmistaa, että neuvosto kunnioittaa Euroopan yhteisöjen tuomioistuimen kehittämiä periaatteita, joiden mukaan parlamenttia on kuultava uudelleen, jos neuvosto tekee merkittäviä muutoksia komission ehdotukseen. Komissio ilmoittaa parlamentille, kun neuvostoa muistutetaan uudelleen kuulemisen tarpeesta. 3. 7 Komissio ottaa perustamissopimuksen säännösten mukaisesti erityisesti huomioon parlamentin yhteistoiminta- ja yhteispäätösmenettelyn toisessa käsittelyssä hyväksymät tarkistukset. Jos se tärkeistä syistä ja asiaa kollegion tasolla tarkasteltuaan päättää olla sisällyttämättä tai tukematta parlamentin hyväksymää tarkistusta, se selvittää nämä syyt parlamentissa tai toimivaltaisen valiokunnan seuraavassa kokouksessa. 3. 8 Toimielinten sujuvan toiminnan edistämiseksi ja ottaen huomioon valitun parlamentin demokraattisen oikeutuksen komissio sitoutuu vetämään pois soveltuvissa tapauksissa lainsäädäntöehdotuksen, jonka Euroopan parlamentti on hylännyt. Jos se tärkeistä syistä ja kollegion tarkasteltua asiaa päättää pitäytyä ehdotuksessaan, komissio selvittää syyt päätökselleen julkilausuman ((Julkilausuma: Euroopan parlamentti sitoutuu mahdollisuuksien rajoissa käsittelemään tällaista kysymystä äänestettäessä yhteispäätös- ja yhteistoimintamenettelystä.)) muodossa. 3. 9 Komissio sitoutuu antamaan parlamentille ilmoituksen ennen kuin se vetää pois ehdotuksiaan. 3. 10 Kansainvälisten sopimusten yhteydessä, kauppasopimukset mukaan lukien, komissio tiedottaa toimivaltaisille parlamentin valiokunnille, tarvittaessa luottamuksellisesti, neuvotteluohjeisiin liittyvistä suositusluonnoksista. Komissio tiedottaa parlamentille sen toimivaltaisen valiokunnan kautta säännöllisesti ja täydellisesti neuvottelujen edistymisestä. Komissio on valmis helpottamaan parlamentin jäsenten osallistumista tarkkailijoina yhteisön neuvotteluvaltuuskuntiin, jotka neuvottelevat monenvälisistä sopimuksista, ollen selvää, että jäsenet eivät osallistu välittömästi neuvotteluistuntoihin, joissa ainoastaan komissio edustaa yhteisöä. Yhteisön oikeuden täytäntöönpanon valvonta 4. Yhteisön oikeuden toteuttamisesta annettavien erityiskertomusten ja vuosikertomuksen lisäksi komissio tiedottaa parlamentin toimivaltaisen valiokunnan pyynnöstä Euroopan parlamentille suullisesti menettelyssä saavutetusta vaiheesta siitä lähtien, kun lausunto perusteluineen on lähetetty, ja niissä tapauksissa, kun on aloitettu menettelyt, jotka koskevat direktiivin täytäntöönpanomenettelyistä tiedottamisen epäonnistumista tai Euroopan yhteisöjen tuomioistuimen tuomion noudattamisen epäonnistumista, siitä lähtien, kun virallinen ilmoitus on annettu. Komission erityinen lainsäädännöllinen toimivalta 5. Komissio sitoutuu tiedottamaan parlamentille hyväksymistään säädöksistä, jotka kuuluvat sen oman lainsäädännöllisen toimivallan alaan. Täytäntöönpanovalta 6. Komissio ja Euroopan parlamentti sopivat, että perustamissopimusten tarkistamista odotettaessa: - 20 päivänä joulukuuta 1994 parafoitua yhteistoimintatapaa sovelletaan täytäntöönpanosäädöksiin, jotka koskevat yhteispäätösmenettelyllä hyväksyttyjä toimenpiteitä, - DELORS-PLUMB -sopimusta sovelletaan edelleen muihin yleisluonteisiin täytäntöönpanosäädöksiin, - KLEPSCH-MILLAN sopimusta, joka allekirjoitettiin 13 päivänä heinäkuuta 1993 komission rakennepolitiikan täytäntöönpanoa koskevista käyttäytymissäännöistä, sovelletaan edelleen rakennerahastoja koskeviin täytäntöönpanosäädöksiin. Komission suositusehdotukset 7. Komissio antaa suositusehdotukset Euroopan parlamentille käsiteltäviksi samanaikaisesti kuin neuvostolle. Jokaisen ehdotuksen perusteluissa annetaan selvitys syistä, minkä vuoksi komissio valitsi suosituksen säädöksen muodoksi. Lainsäädännöllinen suunnittelu ja toiminnan yhteensovittaminen toimielinten välillä 8. Euroopan parlamentti ja komissio sopivat myös, että vuorovaikutusta on vahvistettava seuraavin keinoin: - parlamentin puhemiehen ja komission puheenjohtajan ajoittaiset tapaamiset, joihin myös neuvoston puheenjohtaja voi halutessaan osallistua, - komission jäsenten osallistuminen mahdollisuuksien mukaan parlamentin istuntoihin (erityisesti asianomaisten komission jäsenten osallistuminen suullisten kysymysten käsittelyyn), asiaankuuluviin puhemieskonferenssin kokouksiin ja parlamentin valiokuntien kokouksiin. Nämä kaksi toimielintä sopivat keskenään tämän osallistumisen aikataulusta kiireellisiä tapauksia lukuun ottamatta; - toimielinten välisen yhteensovittamistyöryhmän työn jatkaminen ja kehittäminen lainsäädännöllisen suunnittelun parantamiseksi; - koska komission ja Euroopan parlamentin asiakirjatietokantojen synergian lisäämisessä on nykyään jo edistytty, sellaisten tietojenkäsittelyjärjestelmien luomisen nopeuttaminen, joiden avulla olisi saatavilla tietoja lainsäädännöllisten menettelyjen edistymisestä ja eri toimielinten tarkastelemista säädösteksteistä. Näiden periaatteiden toteuttamiseksi - komissio varmistaa osaltaan, että komission toimivaltainen jäsen on paikalla muulloin kuin perjantaisin jokaisessa esityslistan osassa kyselytunti mukaan lukien; yksi komission jäsen on paikalla perjantaisin; mitä tulee keskusteluihin ajankohtaisista ja kiireellisistä aiheista, komissio varmistaa, että yksi ulkopoliittisista suhteista vastaava jäsen on paikalla; - jollei täysistunnossa hyväksytyistä muutoksista muuta johdu, parlamentti sitoutuu osaltaan laatimaan lopullisen esityslistaluonnoksensa istuntoa edeltävän puhemieskonferenssin kokouksessa. Puhemieskonferenssin vahvistamaan lopulliseen esityslistaluonnokseen tehdyt muutokset saattaisivat vaarantaa toimivaltaisen komission jäsenen läsnäolon; - parlamentti sitoutuu mahdollisuuksien mukaan ryhmittelemään yhteen esityslistan eri kohdat, jotka kuuluvat tietyn komission jäsenen toimivallan piiriin; - helpottaakseen komission toimivaltaisen jäsenen vastauksen antamista parlamentti tarkastelee kyselytunnin järjestystä ryhmitelläkseen suulliset kysymykset yhteen ja järjestääkseen sopivan ajankohdan; Euroopan parlamentti ja komissio ottavat yhteyttä neuvostoon varmistaakseen, että parlamentin istunnot ja neuvoston kokoukset sovitetaan paremmin yhteen. 9. Lainsäädännön suunnittelun parantamiseksi parlamentti sitoutuu: - mahdollisuuksien mukaan nimittämään tulevien ehdotusten esittelijät heti, kun lainsäädännöllinen ohjelma on hyväksytty; - asettamaan uusintakuulemista koskevien pyyntöjen tarkastelemisen ehdottomasti etusijalle sillä edellytyksellä, että sille on toimitettu kaikki tarpeelliset tiedot; - ottamaan huomioon komission ja neuvoston toimintansa suunnittelun yhteydessä tarkastelemat ensisijaiset asiat; - suunnittelemaan esityslistojensa lainsäädännölliset osat saattaen ne sopusointuun nykyisen lainsäädäntöohjelman ja hyväksymiensä tätä ohjelmaa koskevien päätöslauselmien kanssa; - noudattamaan kohtuullista määräaikaa, jos se on menettelyn kannalta käytännöllistä, lausuntonsa antamiseksi yhteistoiminta- ja yhteispäätösmenettelyjen ensimmäisessä käsittelyssä tai lausuntonsa antamiseksi tavallisessa kuulemismenettelyssä. 10. Näitä käyttäytymissääntöjä arvioidaan, kun vuosittainen lainsäädäntöohjelma on vahvistettu.